Cine vrea să-şi afle strămoşii nu trebuie să mai caute prin arhive prăfuite. Cercetătorii de la Universitatea Babeș-Bolyai din Cluj-Napoca au făcut prima bază de date digitală a locuitorilor din Transilvania. Aceasta este publică și poate fi accesată online.

În cele cinci luni de când funcţionează registrul online, 36.000 de oameni au fost curioşi să afle mai multe despre familia lor.

„Căutarea se face după patru criterii: prenumele individului, numele individului, locaţia și anul. Dacă ştii anul probabil când a existat strămoşul tău să spunem putem să căutăm”, explică Angela Lumezeanu, programator.

„S-a creat şi această interfaţă genealogică ce permite utilizatorilor să zicem să facă săpături în trecutul lor personal”, spune Luminița Dumănescu, manager proiect.

„Este interesant. Mi-aş căuta străbunicii. Aş căuta să văd ce gene am şi de unde mă trag. E fain”, spune o tânără.

24 de istorici, operatori de date, demografi și sociologi au lucrat aproape trei ani pentru a strânge date despre locuitorii Transilvaniei.

A fost aleasă perioada cuprisă între 1850, când s-a realizat primul recensământ modern, și 1914, ultimul an până la care s-au putut studia arhivele. În baza de date sunt acum 378.000 de oameni.

Cercetătorii au creat şi primul registru al ocupaţiilor istorice din România după standardele Uniunii Europene.

Dacă sunteți interesați, puteți să consultați baza de date aici.